Je Ponçarz, çay en arriers fiz Nicolet de Meges, et je Biatrix, sa fame, faisons savoir à touz... que nos avons vendu, quitté, doné et outroié permaignablement, senz jemais rapeler, à la noble dame Lore, fame çay en arriers le noble baron Jehan, conte de Burgoigne et signour de Salins, cinc cherruies que nos avions es corvées dou vaul de Meges, et li avons vendu et quité le plus, se nous li avons esdites corvées, li [et] à ses hoirs, et quanque nous y poons ne devons jemais reclamer, ne nous ne nostre hoirs, por doze livres de viennois, desquelx nous sumes bien paiez de la devantdite dame en bons deniers nombrez. Et avons covent à ladicte dame devant nommée, par nostre foy corporelment, que nous li garandirons la vendue dessus nommée en bonne foi, contre toutes genz et en touz leus. En tesmoignaige de laquel chose, nous Girars, humiles priours de Meges, avons mis nostre seal pendant en ces presentes lettres, à la priere et à la requeste de Poinçart et de Byatris dessus nomez. Ce fut fait l’an Nostre Seignour qui corroit par mil dous cenz septante et cinc, ou mois d’aost.